KOMISIJOS ĮGYVENDINIMO REGLAMENTAS (ES) 2022/686

2022 m. balandžio 28 d.

kuriuo dėl veikliosios medžiagos sulfoksafloro patvirtinimo sąlygų iš dalies keičiami įgyvendinimo reglamentai (ES) 2015/1295 ir (ES) Nr. 540/2011

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 21 straipsnio 3 dalyje numatytą pirmą galimybę ir 78 straipsnio 2 dalį,

kadangi:

(1) Komisijos įgyvendinimo reglamente (ES) 2015/1295 (2) nustatyta, kad patvirtinama veiklioji medžiaga sulfoksafloras, ir dėl to sulfoksafloras įtraukiamas į Komisijos įgyvendinimo reglamento (ES) Nr. 540/2011 (3) priedą;

(2) Įgyvendinimo reglamente (ES) 2015/1295 taip pat nustatyta, kad pateikiama papildomos patvirtinamosios informacijos apie riziką bitėms dėl skirtingų poveikio būdų, visų pirma per nektarą, žiedadulkes, gutacijos lašus ir dulkes, riziką bitėms, kurios maitinasi nektaru arba žiedadulkėmis vėlesniuose pasėliuose ir žydinčiose piktžolėse, riziką kitiems nei bitės apdulkintojams ir riziką bičių perams;

(3) pareiškėjas pateikė reikalaujamą patvirtinamąją informaciją per Įgyvendinimo reglamente (ES) 2015/1295 nustatytą laikotarpį;

(4) Airijai, valstybei narei ataskaitos rengėjai, ir Čekijos Respublikai, antrai tą pačią ataskaitą rengiančiai valstybei narei, susitarus, Čekijos Respublika įvertino pareiškėjo pateiktą patvirtinamąją informaciją. Čekijos Respublikos vertinimas buvo pridėtas prie vertinimo ataskaitos projekto ir 2018 m. kovo 12 d. pateiktas kitoms valstybėms narėms, Komisijai ir Europos maisto saugos tarnybai (toliau – Tarnyba);

(5) buvo konsultuojamasi su valstybėmis narėmis, pareiškėju ir Tarnyba ir jų buvo parašyta pateikti pastabų dėl antros tą pačią ataskaitą rengiančios valstybės narės patvirtinamosios informacijos vertinimo;

(6) 2018 m. rugsėjo 20 d. Tarnyba paskelbė techninę ataskaitą (4), kurioje apibendrinami šių konsultacijų dėl sulfoksafloro rezultatai;

(7) kadangi per konsultacijas dėl vertinimo ataskaitos projekto papildymo buvo pareikštos skirtingos nuomonės, Komisija pasikonsultavo su Tarnyba ir paprašė jos pateikti išvadą visais klausimais, dėl kurių nuomonės išsiskyrė;

(8) 2019 m. kovo 28 d. Tarnyba paskelbė savo išvadas dėl rizikos vertinimo (5). Komisija papildomai konsultavosi su Tarnyba dėl rizikos bitėms. Komisija visų pirma paprašė Tarnybos užbaigti dulksnos dreifą mažinančių priemonių, būtinų kamanėms ir pavienėms bitėms laukų pakraščiuose apsaugoti nuo sulfoksafloro poveikio, ir rizikos bitėms dėl balų vandens vertinimą;

(9) 2020 m. kovo 30 d. Tarnyba paskelbė atnaujintas išvadas (6);

(10) atnaujintoje išvadoje Tarnyba laikėsi nuomonės, kad, atsižvelgiant į pareiškėjo pateiktos patvirtinamosios informacijos vertinimo rezultatus, rizika bitėms naudojant veikliąją medžiagą nuolatiniuose šiltnamiuose yra priimtina. Tačiau rizikos kamanėms ir pavienėms bitėms, kylančios dėl naudojimo lauke, vertinimas nebuvo užbaigtas. Todėl Tarnyba negalėjo padaryti išvados, kad kamanėms ir pavienėms bitėms kylanti rizika dėl naudojimo lauke yra nedidelė;

(11) vertinimo ataskaitos projektą, jos papildymą ir Tarnybos atnaujintą išvadą valstybės narės ir Komisija peržiūrėjo Augalų, gyvūnų, maisto ir pašarų nuolatiniame komitete ir baigė rengti 2022 m. sausio 28 d. Tuo pat metu buvo atnaujinta sulfoksafloro peržiūros ataskaita;

(12) pareiškėjui buvo suteikta galimybė pateikti pastabų dėl atnaujinto peržiūros ataskaitos projekto;

(13) vis dėlto, nepaisydama pareiškėjo pateiktų argumentų, Komisija padarė išvadą, kad rizikos bitėms dėl sulfoksafloro naudojimo lauke atmesti negalima. Todėl pagal Reglamento (EB) Nr. 1107/2009 21 straipsnio 3 dalį kartu su jo 6 straipsniu yra būtina ir tikslinga apriboti sulfoksafloro patvirtinimą, leidžiant jį naudoti tik nuolatiniuose šiltnamiuose;

(14) todėl įgyvendinimo reglamentai (ES) 2015/1295 ir (ES) Nr. 540/2011 turėtų būti atitinkamai iš dalies pakeisti;

(15) valstybėms narėms turėtų būti skirta pakankamai laiko augalų apsaugos produktų, kurių sudėtyje yra sulfoksafloro ir kurie neatitinka apribotų patvirtinimo sąlygų, registracijai panaikinti arba iš dalies pakeisti;

(16) tais atvejais, kai valstybės narės augalų apsaugos produktams, kurių sudėtyje yra sulfoksafloro, pagal Reglamento (EB) Nr. 1107/2009 46 straipsnį nustato lengvatinį laikotarpį, šis laikotarpis turėtų būti kuo trumpesnis ir ne ilgesnis nei 12 mėnesių nuo šio reglamento įsigaliojimo dienos;

(17) atsižvelgiant į visą turimą susijusią informaciją, manoma, kad šiuo metu netinkama palikti galioti veikliosios medžiagos patvirtinimą ją naudoti lauke. Tačiau šiuo reglamentu pareiškėjui neužkertamas kelias pateikti papildomos informacijos, kad būtų iš dalies pakeistos Reglamento (EB) Nr. 1107/2009 7 ir 14 straipsniuose nustatytos patvirtinimo sąlygos, ir ta informacija bus peržiūrėta per pagrįstą laikotarpį, nustatytą tame reglamente;

(18) Augalų, gyvūnų, maisto ir pašarų nuolatinis komitetas nepateikė nuomonės per komiteto pirmininko nustatytą terminą. Buvo nuspręsta, kad reikia įgyvendinimo akto, taigi pirmininkas pateikė jo projektą toliau svarstyti apeliaciniame komitete. Apeliacinis komitetas nuomonės nepateikė,

PRIĖMĖ ŠĮ REGLAMENTĄ:

1 straipsnis Įgyvendinimo reglamento (ES) 2015/1295 pakeitimas Įgyvendinimo reglamento (ES) 2015/1295 I priedas iš dalies keičiamas pagal šio reglamento I priedą.

2 straipsnis Įgyvendinimo reglamento (ES) Nr. 540/2011 pakeitimas Įgyvendinimo reglamento (ES) Nr. 540/2011 priedas iš dalies keičiamas pagal šio reglamento II priedą.

3 straipsnis Pereinamojo laikotarpio priemonės Valstybės narės prireikus ne vėliau kaip 2022 m. lapkričio 19 d. panaikina arba iš dalies pakeičia augalų apsaugos produktų, kurių sudėtyje yra veikliosios medžiagos sulfoksafloro, registraciją.

4 straipsnis Lengvatinis laikotarpis Pagal Reglamento (EB) Nr. 1107/2009 46 straipsnį valstybių narių nustatomas lengvatinis laikotarpis baigiasi ne vėliau kaip 2023 m. gegužės 19 d.

5 straipsnis Įsigaliojimas Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. balandžio 28 d. Komisijos vardu Pirmininkė Ursula VON DER LEYEN

(1) OL L 309, 2009 11 24, p. 1.

(2) 2015 m. liepos 27 d. Komisijos įgyvendinimo reglamentas (ES) 2015/1295, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama veiklioji medžiaga sulfoksafloras ir iš dalies keičiamas Komisijos įgyvendinimo reglamento (ES) Nr. 540/2011 priedas (OL L 199, 2015 7 29, p. 8).

(3) 2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

(4) EFSA (Europos maisto saugos tarnyba), 2018 m. Technical report on the outcome of the consultation with Member States, the applicant and EFSA on the pesticide risk assessment for sulfoxaflor in light of confirmatory data. EFSA supporting publication 2018:EN-1474, p. 73.

(5) EFSA (Europos maisto saugos tarnyba), 2019 m. Conclusion on the peer review of the pesticide risk assessment for the active substance sulfoxaflor in light of confirmatory data submitted. EFSA Journal 2019;17(3):5633, p. 14.

(6) EFSA (Europos maisto saugos tarnyba), 2020 m. Conclusion on the peer review of the pesticide risk assessment for the active substance sulfoxaflor in light of confirmatory data submitted. EFSA Journal 2020;18(3):6056, p. 15.